ተቋሙ  ከ1ነጥብ8  ቢሊዮን ብር በላይ ብድር መሥጠቱን  አስታወቀ
–  በተጠናቀቀው  የበጀት ዓመት ከ1ጥብ 8  ቢሊዮን  ብር  በላይ  ብድር  መሥጠቱን  የአዲስ ብድርና  ቁጠባ ተቋም አስታወቀ ።የተቋሙ የህዝብ ግንኙነት ኃላፊ ወይዘሮ ምዕራፍ አለማየሁ ለዋልታ እንደገለጹት ፤ በበጀት  ዓመቱ 50 ሺ  ለሚሆኑ  ተበዳሪዎች 2ነጥብ 2  ቢሊዮን ብር በብድር መልክ  ለመሥጠት ታቅዶ ለ 32ሺ196  የሚሆኑ ተጠቃሚዎች 1 ቢሊዮን 812 ሚሊዮን 580 ሺ 413 ብር በብድር መልኩ ተከፋፍሏል ።በአዲስ አበባ ከተማ በማኑፋክቸሪንግ ፣ በኮንስትራክሽን ፣ በአገልግሎት፣ በንግድ፣ በከተማ ግብርና በትራንስፖርት ዘርፎች የተሠማሩ ነዋሪዎች ከተቋሙ ብድር የወሰዱ መሆኑን የጠቆሙት ወይዘሮ ምዕራፍ ፤በአገልግሎትና በንግድ ዘርፍ የተሠማሩት ዜጎች ከፍተኛውን ብድር መጠን ማግኘት ችለዋል ብለዋል ።ተቋሙ የሴቶችንና  የወጣቶች  ኢኮኖሚያዊ  ተጠቃሚነት ላይ ትኩረት ሠጥቶ እንደሚሠራና ብድር ካገኙት የከተማው ነዋሪዎች መካከል 45 ነጥብ 9 በመቶ የሚሆኑት ሴቶችና   37 በመቶ የሚሆኑት  ደግሞ   ወጣቶች  መሆናቸውን አስረድተዋል ።የአባላትን ቁጠባን በማሰባሰብ መልኩ ተቋሙ በበጀት ዓመቱ 1ቢሊዮን 320 ሚሊዮን ብር   ለማሰባሰብ አቅዶ 1 ቢሊዮን 447 ሚሊዮን 162ሺ,436 ብር ማለትም 109 በመቶ የሚሆን  ለመሰብሰብ መቻሉን  ወይዘሮ ምዕራፍ ገልጸዋል ።   አዲስ ብድርና ቁጠባ ተቋም በ1993 ዓም የተቋቋመ ሲሆን ከ4 ቢሊዮን ብር  በላይ  እያንቀሳቀሰ  እንደሚገኝ ለማወቅ ተችሏል ።